b"\n_START_ARTICLE_\nSant Pau del Seminari\n_START_SECTION_\nArquitectura\n_START_PARAGRAPH_\nTemple min\xc3\xbascul de nom\xc3\xa9s una nau se sembla al de Santa Tecla la Vella._NEWLINE_Amb planta rectangular i columnes a cada costat amb capitells corintis, a la fa\xc3\xa7ana principal hi ha una porta amb llinda, sobreposada amb posterioritat, sense dubte, degut al desgast de la primera ogival la qual encara resta a l'interior. T\xc3\xa9, tamb\xc3\xa9, un front\xc3\xb3 decorat. Entre aquest i la llinda s'obre una rosassa circular._NEWLINE_Estructura de planta rectangular, de dos trams, sense creuer ni capelles afegides i de petites dimensions (7,75 per 3,5 metres). Fou constru\xc3\xafda amb carreus ben escairats de petites dimensions (per\xc3\xb2 mida regular) en un estil rom\xc3\xa0nic de finals del segle XII o principis del XIII (1215)._NEWLINE_Orientada al sud-est, a l'interior es veuen voltes de creueria quadripartita i nervis similars, en secci\xc3\xb3, als del claustre, les claus mostren relleus amb un ocell i una flor, els arcs descansen en m\xc3\xa8nsules._NEWLINE_A la cap\xc3\xa7alera recta es veu una finestra que en origen il\xc2\xb7luminava l'interior, quan es construeix el nou Seminari pontifici (acabat el 1886), la capella queda en un angle del pati i les galeries noves no deixen passar la llum des de la finestra._NEWLINE_El mur exterior est\xc3\xa0 decorat amb columnes rematades per capitells corintitzants, adossades a cadascun dels angles i a mitjan fa\xc3\xa7ana lateral. S'observen carreus que presenten diferents marques de picapedrers i tot el per\xc3\xadmetre exterior de la construcci\xc3\xb3 mostra a la part alta unes arcuacions lobulades, molt similars a les del claustre de la catedral._NEWLINE_La fa\xc3\xa7ana principal presenta una portalada de llinda rectangular emmarcada per lleuger front\xc3\xb3 amb uns relleus de garlandes de talls vegetals. Es veuen les restes d'un arc de mig punt que correspondria a l'entrada original, ja que la llinda \xc3\xa9s un afegit posterior._NEWLINE_En la part superior es veu una rosassa decorada amb soguejat i motllures i la construcci\xc3\xb3 es remata per una cornisa d'arcuacions cegues lobulades a manera de guardapols. Sobre la fa\xc3\xa7ana, de factura moderna, hi ha un petit campanar d'espadanya. Per altra banda, s'obren dues finestres a cadascuna de les fa\xc3\xa7anes laterals._NEWLINE_Per accedir-hi s\xe2\x80\x99ha de pujar quatre graons que es perllonguen a tot el llarg d'aquesta fa\xc3\xa7ana, per\xc3\xb2 a les fotografies antigues es veu que el nivell del paviment abans estava m\xc3\xa9s alt.\n_START_SECTION_\nHist\xc3\xb2ria\n_START_PARAGRAPH_\nAl comen\xc3\xa7ament la capella donava al petit carrer\xc3\xb3 de sant Pau que va desapar\xc3\xa8ixer quan el 1883 s'inici\xc3\xa0 la construcci\xc3\xb3 del nou i actual seminari i se li don\xc3\xa0 m\xc3\xa9s amplitud al carrer, restant des d'aleshores la capella a l'interior del nou edifici._NEWLINE_Alguns historiadors han cregut que all\xc3\xa0 predic\xc3\xa0 l'ap\xc3\xb2stol Pau quan vingu\xc3\xa9 a Tarragona perqu\xc3\xa8 es tracta d'una roca molt visible. \xc3\x89s sobre ella on fou constru\xc3\xafda la capella, per\xc3\xb2 no s'ha confirmat res._NEWLINE_El fet de dedicar l'esglesiola al Sant podria tenir relaci\xc3\xb3 amb la comunitat que, institu\xc3\xafda al lloc, es dedicava a l'assist\xc3\xa8ncia dels canonges vells o malalts i que sembla tenia la resid\xc3\xa8ncia al costat mateix de la capella._NEWLINE_A un document de 1233 consten els noms dels preveres infermers de la capella de Sant Pau."